**Folketingets Erhvervsudvalg**

|  |
| --- |
| ERHVERVSMINISTEREN  15. oktober 2020 |
| ERHVERVSMINISTERIET  Slotsholmsgade 10-12  1216 København K  Tlf. 33 92 33 50  Fax 33 12 37 78  CVR-nr. 10 09 24 85  EAN nr. 5798000026001  em@em.dk  www.em.dk |

**Besvarelse af spørgsmål** **519 alm. del** **stillet af udvalget den 17. september 2020 efter ønske fra Torsten Schack Pedersen (V), Anni Matthiesen (V) og Birgitte Bergman (KF)**

**Spørgsmål****:**

Ministeren bedes redegøre for de økonomiske konsekvenser som følge af forslaget om at reducere udlejningen af sommerhusene, så perioden ikke overstiger 35 uger jf. ”Vejledning om udlejning af sommerhuse m.v.” af september. Herunder bedes ministeren redegøre for den forventede udvikling i antallet af turister og arbejdspladser samt de samfundsøkonomiske konsekvenser som følge af ændringen.

**Svar:**

Jeg har forelagt Erhvervsstyrelsen spørgsmålet, som oplyser følgende:

”Erhvervsstyrelsens udkast til vejledning for udlejning af sommerhuse, der har været i høring fra d. 9. september 2020 til d. 8. oktober 2020, er udarbejdet i henhold til reglerne og praksis efter sommerhusloven. I vejledningen foreslås en række konkrete formodningsregler for, hvornår Erhvervsstyrelsen i almindelighed ikke vil vurdere en udlejning af et eller flere sommerhuse som erhvervsmæssig, og hvornår styrelsen vil vurdere, at udlejningen får en erhvervsmæssig karakter.

Det er ikke Erhvervsstyrelsens vurdering, at der i udkast til vejledning ændres på de kriterier, der efter sommerhusloven og praksis kan inddrages i konkrete tilsynssager. Derfor har Erhvervsstyrelsen ikke mulighed for at belyse udviklingen i antal turister og arbejdspladser, eller samfundsøkonomiske konsekvenser som følge af vejledningen.

Erhvervsstyrelsen kan dog oplyse, at der ifølge oplysninger fra Danmarks Statistik på landsplan udlejes ca. 39.600 sommerhuse. Husene udlejes bl.a. i gennemsnit i 17,5 uge årligt, hvilket svarer til halvdelen af den vejledende udlejningsgrænse på 35 uger, som fremgår af Erhvervsstyrelsens udkast til vejledning om udlejning af sommerhuse m.v.

Særligt for så vidt angår meget store sommerhuse på 6-7 værelser eller flere, estimerer styrelsen på baggrund af oplysninger fra Dansk Erhverv, at der på landsplan udlejes ca. 1.100 af sådanne sommerhuse og at den gennemsnitlige udlejningsperiode for disse huse er ca. 32 uger om året.”

Med venlig hilsen

Simon Kollerup